Viktoras Jasaitis

Viktoras Jasaitis (1901 m. gruodžio 4 d. Stanaičiai, Kybartų valsčius – 1968 m. rugpjūčio 18 d. Luistonas, Aidaho valstija, JAV) – Lietuvos chemikas ir visuomenės veikėjas.

Biografija 
1929 m. baigė Vienos universitetą. 1930–1940 m. dirbo Krašto apsaugos ministerijos Ginklavimo valdyboje, 1940–1944 m. Vytauto Didžiojo universiteto Neorganinės ir analizinės chemijos katedros vedėjas; docentas. 1945–1948 m. mokytojavo Hanau lietuvių gimnazijoje (Vokietija), 1946–1948 m. Vokietijos lietuvių bendruomenės Vyriausiosios valdybos ir Tremtinių švietimo tarybos narys. Nuo 1948 m. gyveno JAV. 1949–1950 m. Voterberio tremtinių draugijos pirmininkas, su kitais suorganizavo lituanistinius kursus. Nuo 1951 m. dirbo bendrovėje „Speer Cartridge Works“, vėliau „Cascade Cartridge Works“, viena bendrovės laboratorijų vėliau pavadinta jo vardu.

Tyrimų sritis – sprogstamosios, padegamosios cheminės kovinės nuodingosios medžiagos. Dalyvavo ateitininkų veikloje. Paskelbė straipsnių žurnaluose „Kosmos“, „Mūsų žinynas“, „Trimitas“, „Židinys“. Bendradarbiavo Lietuvių enciklopedijoje.

Bibliografija 
 Nuodingos karo medžiagos, 1934 m.

Šaltiniai 

Lietuvos chemikai
Lietuvos pedagogai
Lietuvos enciklopedininkai
JAV lietuviai
Ateitininkai